ये दावा 'ब्लेड रनर' के नाम से मशहूर पिस्टोरियस के ख़िलाफ़ दक्षिण अफ्रीका की एक अदालत में चल रहे हत्या के मुक़दमे की सुनवाई के दौरान किया गया.पिस्टोरियस ने बंदूक का लाइसेंस हासिल करने के लिए भरे गए फॉर्म में लिखा था कि अगर किसी को जान का ख़तरा है तो वह बंदूक़ का इस्तेमाल कर सकता है.इस नई जानकारी के सामने आने के बाद पिस्टोरियस की मुश्किलें बढ़ सकती हैं.उन पर अपनी प्रेमिका रीवा स्टीनकैंप की हत्या का आरोप है लेकिन पिस्टोरियस का कहना है कि उन्होंने रीवा को ग़लती से घुसपैठिया समझ लिया था.अभियोजन पक्ष का कहना है कि उन्होंने जानबूझकर पिछले साल वेलेंटाइन डे को उनके घर पर हुई एक बहस के बाद रीवा को गोली मारी थी.शॉन पैट्रिक रेंस बंदूकों के विशेषज्ञ हैं और एक आपसी दोस्त के माध्यम से साल 2012 में पिस्टोरियस से मिले थे.मुक़दमे के 11वें दिन रेंस ने अदालत को बताया कि पिस्टोरियस ने उनसे एक स्मिथ एंड वेसन 500 बंदूक ख़रीदी थी. उसके बाद उन्होंने छह और बंदूकों का ऑर्डर दिया था.रीवा की हत्या के एक महीने बाद इस ऑर्डर को रद्द कर दिया गया था.रेंस के मुताबिक़ पिस्टोरियस से उन्होंने एक फॉर्म भरवाया था, जो बंदूक ख़रीदने के लिए ज़रूरी होता है. उससे यह तय होता है कि बंदूक के ख़रीदार को उसके इस्तेमाल औऱ क़ानून की पूरी जानकारी होती है. पिस्टोरियस को इस फॉर्म में सबसे ज़्यादा नंबर उस सवाल पर मिले थे जो क़ानूनी तौर पर घुसपैठियों को गोली मारने से संबंधी नियमों के बारे में थे.एक सवाल था: "आपके और चोरों के बीच कोई सुरक्षा गेट नहीं है. वे हथियारों से लैस हैं और आपकी ओर बढ़ रहे हैं. आपको अपने जीवन के लिए ख़तरा महसूस हो रहा है तो क्या आप अपनी बंदूक़ से गोलीबारी करेंगे?"पिस्टोरियस ने जवाब में कहा, "हां".अगला सवाल था कि निजी इस्तेमाल के लिए बंदूक के उपयोग की क़ानूनी ज़रूरतों को स्पष्ट करें. इसके जवाब में पिस्टोरियस ने कहा: "हमला आप के ख़िलाफ़ होना चाहिए, यह अवैध होना चाहिए, यह लोगों के ख़िलाफ़ होना चाहिए."लक्ष्य की पहचान करने के महत्व पर किए गए अंतिम सवाल पर पिस्टोरियस का जवाब था: "हमेशा अपने लक्ष्य और उसकी मंशा को जानिए."सुनवाई अब मंगलवार तक स्थगित कर दी गई है. सुनवाई में 100 से अधिक गवाहों को बुलाए जाने की उम्मीद है.तीन सप्ताह में सुनवाई पूरे होने की संभावना थी लेकिन अब लगता है और वक़्त लगेगा.अभियोजन पक्ष अदालत में यह साबित करने की कोशिश कर रहा है कि 29 वर्षीय मॉडल, रियलिटी टीवी स्टार और क़ानून स्नातक रीवा स्टीनकैंप की पिस्टोरियस ने जानबूझकर गोली मार कर हत्या की थी.पिस्टोरियस अगर दोषी पाए गए तो उन्हें आजीवन कारावास की सजा मुमकिन है.(बीबीसी हिन्दी के एंड्रॉएड ऐप के लिए आप 



यहां क्लिक कर सकते हैं. आप हमें 



फ़ेसबुक और



 ट्विटर पर फ़ॉलो भी कर सकते हैं.)